Lähes sadasta rikoksesta syytetty sarjahyväksi­käyttäjä voitti lasten luottamuksen päihteillä – miehen puhelin­numero levisi teinien keskuudessa - Kotimaa - Ilta-Sanomat
ENCE kohtaa ensimmäiseksi australialaisjoukkueen – taistelu CS:n jättiturnauksen playoff-paikoista alkaa keskiviikkona
Lähes sadasta rikoksesta syytetty sarjahyväksi­käyttäjä voitti lasten luottamuksen päihteillä – miehen puhelin
Lähes sadasta rikoksesta syytetty sarjahyväksi­käyttäjä voitti lasten luottamuksen päihteillä – miehen puhelin­numero levisi teinien keskuudessa
Julkaistu: 10.2. 7:17
10.2. 7:17
Lähes neljän vuoden vankeuteen tuomittu mies käytti hyväkseen yli kahta­kymmentä alaikäistä, pääosin 14–15-vuotiasta poikaa.
Helsingin käräjäoikeus tuomitsi perjantaina viisikymppisen Mika Kallionhttps://www.is.fi/haku/?query=mika+kallion 3 vuoden ja 10 kuukauden vankeuteen lukuisista lapsiin kohdistuneista seksuaalirikoksista.
Miehen pitkään rikoshistoriaan lisättiin muun muassa 20 lapsen seksuaalista hyväksikäyttöä ja kaksi seksuaalipalvelun ostamista nuorelta.
Lapsen seksuaalisten hyväksikäyttöjen lisäksi mies tuomittiin muun muassa veropetoksesta, salakuljetuksesta, seksipalvelujen nuorelta ostamisen yrityksestä ja alkoholirikoksesta.
Vankeustuomion lisäksi mies tuomittiin menettämään sotilasarvonsa sekä rikoksentekovälineinä käyttämänsä Huawei-matkapuhelin ja tabletti.
Lisäksi hän joutuu maksamaan uhreilleen noin 25 000 euron vahingonkorvaukset. Kun mukaan lasketaan valtiolle maksettavat korvaukset, summa nousee noin 30 000 euroon.
Miehen saama tuomio ei ole vielä lainvoimainen, eli hän voi valittaa siitä hovioikeuteen.
Houkutteli lapsia päihteillä
Kallio on tuomittu lukuisista lapsiin kohdistuneista seksuaalirikoksista ainakin kolme kertaa aiemmin.
Hyväksikäyttörikokset olivat tällä kertaa pääasiassa seksuaalisista asioista keskustelemista kasvotusten, puhelimitse ja Whatsapp-viestipalvelussa. Miehen puhelinnumero levisi nuorten keskuudessa, ja nämä ottivat yleensä itse yhteyttä mieheen nuuskan ostamiseksi.
Näin tuomittu, ainakin kaksi kertaa nimeään vaihtanut Mika Kallio rakensi vähitellen luottamuksellisen suhteen uhreihin ja johdatteli näitä seksuaalisiin aiheisiin. Kallio käytti oikeuden mukaan hyväkseen sitä, että uhrit suostuivat seksuaalisiin puheisiin tai tekoihin, jotta saisivat ostettua nuuskaa myös jatkossa.
Kallio tuomittiin myös kymmenestä seksuaalipalvelujen ostamisen yrityksestä nuorilta, kahdesta veropetoksesta, kahdesta salakuljetuksesta, tupakan myyntirikoksesta, alkoholirikoksesta ja sukupuolisiveellisyyttä loukkaavan lasta esittävän kuvan hallussapidosta.
Kaikkiaan miestä syytettiin 97:stä eri rikoksesta, ja tuomion hän sai 37:stä.
Nuoret eivät suostuneet seksuaaliseen kontaktiin
Kallio yritti saada osan uhreistaan suostumaan myös fyysiseen kontaktiin, oikeus totesi. Teot jäivät yrityksiksi, koska nuoret eivät suostuneet ehdotuksiin.
– Kallion teot eivät ole sisältäneet varsinaisia sukupuoliyhteyksiä tai muunlaista puuttumista asianomistajien ruumiilliseen koskemattomuuteen, jollaiset tekotavat johtaisivat ankarammin mitattavaan rangaistusseuraamukseen, oikeus toteaa tuomiossa.
Oikeus katsoi, että teot olivat suunnitelmallisia. Tästä kertoi muun muassa tekojen määrä ja samankaltaisuus.
Mies syyllistyi rikoksiin pian vankilasta vapautumisensa jälkeen. Oikeus katsoi, että tämä osoittaa Kalliossa ilmeistä piittaamattomuutta lain kielloista ja käskyistä, mikä oli oikeuden mukaan koventamisperuste tuomiolle.
Kallio on tuomittu kymmenien poikien hyväksikäytöstä ainakin kolme kertaa aiemminkin.
Viimeisin käräjätuomio tuli vuonna 2012 raiskauksista ja lapsiin kohdistuvista seksuaalirikoksista.
STT, Miikka Hujanen